Author: Eugen Jurzyca
Last saved by: podeko_sek
Company: INEKO

PRÍLOHA 1

Stručný náčrt rýchleho kariérneho postupu vo verejnej správe Veľkej Británie
(výňatok z dokumentu pripravenom konzultantmi z Veľkej Británie)

Cieľ
Cieľom britského projektu je zabezpečiť, aby na riadiacich postoch vo verejnej správe pracovali kvalitní ľudia  a zároveň aby štátna služba mohla ponúknuť pre čo najväčší počet absolventov univerzít atraktívnu kariéru. 

Zámerom projektu je tiež zabezpečiť, aby vysoko intelektuálne schopní ľudia poskytli priamu podporu ministrom a významne prispeli v oblasti strategicko-koncepčných prác. Aj preto je projekt rýchleho kariérneho postupu veľmi podobný systému v ostatných sektoroch, napr. vo finančných službách alebo poradenstve. 

Napriek niektorým ďalekosiahlym zmenám vo verejnej správe Veľkej Británie, ktorými samostatné ministerstvá získali oveľa väčšiu slobodu riadiť si svoje vlastné záležitosti, rýchly kariérny postup ostal prevažne nedotknutý. Verejná správa je stále schopná pritiahnuť a udržať vysoko kvalitných ľudí. Schopnosť zamestnávateľa ponúknuť príležitosti na  rozvoj a zvyšovanie kvalifikácie je veľmi dôležitá pre čoraz väčší počet uchádzačov.

Všeobecné znaky
Britský plán obsahuje jednoduché ústredné výberové konanie s nasledujúcim zaradením ľudí  podľa plánu na konkrétne ministerstvá. Napriek tomu, že ďalší kariérny postup je v pôsobnosti konkrétnych ministerstiev (a samotného štátneho zamestnanca), existuje relatívne štandardný model pre vstup a postup cez stupne vyššej verejnej správy.

Podstatou projektu nie je zaručiť postup v kariére, ale skôr poskytnúť špeciálne  príležitosti na osobný rast a umožniť získavanie ďalších skúseností. Projekt úspešných uchádzačov umiestňuje na dobré pracovné miesta s cieľom dať príležitosti na ich kariérny postup v súťaži s ostatnými. Preto účastníci rýchleho kariérneho postupu sa v prvých rokoch kariéry umiestňujú na podnetné a dôležité miesta, ktoré im umožnia rozvíjať svoje zručnosti a vedomosti. 

Úspešní uchádzači rýchleho kariérneho postupu nemajú osobitné platové zvýhodnenie. Mzdové tarify vychádzajú zo stupňa konkrétneho miesta bez ohľadu na to, kto ho obsadil. 

Proces výberového konania
Proces výberového konania pre  rýchly kariérny postup v štátnej službe má spoločný znak s výberovým konaním ostatných veľkých zamestnávateľov – marketing. Využíva sa reklama v tlači, reklamné materiály, prezentácia na internete, ako aj návštevy univerzít a iných kariérnych “trhov”.  

Proces výberu má niekoľko oddelených krokov:
•	úvodná prihláška
•	kvalifikačný test
•	hodnotiace centrum
•	finálny pohovor

Úvodná prihláška 
Na úvodnej prihláške sa uvedú bežné osobné údaje vrátane stupňa vzdelania a praxe v zamestnaní. Uchádzači taktiež opíšu nejakú životnú situáciu, v ktorej museli prevziať iniciatívu, použiť komunikačné zručnosti a preukázali schopnosť vyriešiť nejaký problém. Základným predpokladom pre vstup je mať alebo v blízkej dobe získať vysokoškolské vzdelanie.

Kvalifikačný test 
Vhodní uchádzači absolvujú kvalifikačný test pozostávajúci zo série úloh zahrňujúcich:
•	numerickú analýzu,
•	logické myslenie a 
•	verbálne zručnosti.
Tento test nemá absolútne známky, používa sa len ako preverovací na zoradenie kandidátov pred postupom do ďalšieho stupňa konkurzu. Počet kandidátov, ktorí postúpia do tzv. hodnotiaceho centra, závisí od počtu voľných miest v danom roku.

Hodnotiace centrum
Hodnotiace centrum je intenzívna sada testov, cvičení a pohovorov, ktoré zaberajú viac ako dva dni. Kandidáti sú umiestnení v skupinách po piatich, každá skupina je pozorovaná a hodnotená porotou z troch porotcov. Porota pozostáva z:
•	bývalého vyššieho štátneho zamestnanca,
•	súčasného štátneho zamestnanca so 7 až 10 ročnými skúsenosťami s rýchlym kariérnym postupom,
•	psychológa.

Jednotlivé testy sú komponované tak, aby navodzovali typ miesta, ktoré má byť obsadené účastníkom rýchleho kariérneho postupu a okrem iného obsahujú:
•	úlohy týkajúce sa účasti na stretnutiach, ich vedení a prijímania rozhodnutí v  nejakom konkrétnom spornom bode (stretnutie zahŕňa skupinu kandidátov, ktorých hodnotíme),
•	štatistickú interpretáciu úlohy,
•	vypracovanie správy ministrovi o konkrétnom strategicko-koncepčnom probléme, 
•	samostatné 40-minútové pohovory s každým z troch porotcov.
 
Finálny pohovor
Kandidáti, ktorí sú úspešní  v hodnotiacom centre, pokračujú ďalej k záverečnému, asi 40-minútovému pohovoru, na ktorom sa majú potvrdiť závery z hodnotiaceho centra.

Štandardy tohto konkurzu sú zámerne položené veľmi vysoko, aby zabezpečili, že úspešní budú len tí najlepší. V bežnom roku sa o tento projekt uchádza okolo 10000 ľudí, približne 750 postúpi z kvalifikačného testu  do  hodnotiaceho centra, a z nich 150 je konečne úspešných. Súčasní štátni zamestnanci sa môžu slobodne uchádzať o tento projekt normálnou cestou absolvovaním kvalifikačného testu. Každý rok ministri špeciálne odporučia malý počet  štátnych zamestnancov, ktorí idú priamo do hodnotiaceho centra.

Záver
Rýchly kariérny postup vo Veľkej Británii je veľmi efektívny viac ako 50 rokov. Zabezpečuje priebežnú ponuku vysoko kvalifikovaných jednotlivcov pre vyššie posty v štátnej správe. Projekt prilákal najlepších absolventov univerzít vo Veľkej Británii. Štúdie ukázali, že zvolený postup výberového konania identifikuje ľudí, ktorí budú vo svojej kariére úspešní.